FI Euroopan unionin virallinen lehti C 274/10

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 274/05)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”PONIENTE DE GRANADA”

EY-asiakirjan N:o: ES/00273/23.1.2003

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa tuottajaryhmittymältä, kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España Osoite: Paseo Infanta Isabel, 1 ES-28071 Madrid Puhelin: (34) 913 47 53 94 Faksi: (34) 913 47 54 10

2. Hakijaryhmittymä:

2.1 Nimi: Asociación de aceites de oliva del Poniente de Granada

2.2 Osoite:

Carretera de Priego s/n, ES-18270 Montefrío (Granada) Puhelin: 34 58 33 62 35 Faksi: 34 58 33 65 44

2.3. Kokoonpano: Tuottaja/jalostaja (X) muu ( )

3. Tuotelaji:

Ekstra-neitsytoliiviöljy — Luokka 1.5. — Rasvat

4. Tavaraerittely:

(tiivistelmä 4 artiklan 2 kohdan edellytyksistä)

4.1 Nimi: ”Poniente de Granada”

4.2 Kuvaus: Ekstra-neitsytoliiviöljy, jota valmistetaan oliivipuun (Olea Europea L.) seuraavista eri lajikkeista: Picudo, Picual ó Marteño, Hojiblanca, Lucio, Nevadillo de Alhama de Granada ja Loaime.

Öljyjen koostumus pysyy lähes samana, koska niissä on runsaasti polyfenoleja. Öljyt sisältävät myös ruokavaliota tehokkaasti tasapainottavia rasvahappoja. Tämä johtuu monista eri lajikkeista ja maantieteellisestä ympäristöstä. Öljyhappopitoisuudet vaihtelevat keskikorkeasta korkeaan, linolihappopitoisuudet ovat korkeita ja tyydyttymättömien ja tyydyttyneiden rasvahappojen välinen suhde on korkea.

Aistinvaraisten ominaisuuksien osalta öljyt jättävät suuhun kevyen maun. Niissä on lukuisia makuvivahteita (tuoreet tai kypsät hedelmät, heinä, viikuna jne.). Lisäksi jotkin öljyistä sisältävät ihanteellisen yhdistelmän erilaisia ominaisuuksia. Näitä ovat muun muassa tasapainoiset ja täyteläiset öljyt, joissa hieman karvas ja kirpeä aromi yhdistyy sopusointuisesti makeaan.

Öljyjen väri vaihtelee kellanvihreästä kullankeltaiseen sadonkorjuun ajankohdan, ilmaston, lajikkeiden ja tuotantoalueen maantieteellisen sijainnin mukaan.

Alkuperänimityksellä suojattujen öljyjen on oltava ekstra-neitsytoliiviöljyä, ja niiden on täytettävä seuraavat analyyttiset vaatimukset (ilmaistu sallittuina enimmäisarvoina):

Peroksidiluku: enintään 15 meq aktiivista happea öljylitraa kohti.

Ultraviolettisäteilyn imukyky (K270): enintään 0,15

Kosteus: enintään 0,2/100 (suodattamattomat öljyt) ja 0,1/100 (suodatetut öljyt).

Epäpuhtaudet: enintään 0,1/100.

Aistinvaraisia ominaisuuksia koskeva pisteytys (maistajaraati): vähintään 6,5.

4.3 Maantieteellinen alue: Tuotantoalue sijaitsee Granadan provinssin länsiosassa (Länsi-Granadassa, kuten alkuperänimityksestä ”Poniente de Granada” käy ilmi).

Alue käsittää seuraavat kunnat: Algarinejo, Alhama de Granada, Arenas del Rey, Cacín, Huétor Tájar, Íllora, Jayena, Loja, Montefrío, Moraleda de Zafayona, Salar, Santa Cruz del Comercio, Villanueva de Mesía, Zafarraya, Zagra ja Moclínin länsiosa Velillosjoen muodostamaan luonnolliseen rajaan asti. Kaikki kunnat kuuluvat Granadan provinssiin.

Jalostus- ja pullottamisalue on sama kuin tuotantoalue.

4.4 Alkuperätodisteet: Oliivit ovat peräisin alkuperänimityksellä suojattujen oliiviviljelmien sallituista lajikkeista. Öljy valmistetaan tuotantoalueella sijaitsevissa rekisteröidyissä puristamoissa. Öljy myös varastoidaan rekisteröityihin puristamoihin ja pullotustehtaisiin, joissa on siihen asianmukaiset laitteet. Sääntelyneuvosto laatii valvontasuunnitelman, jota sovelletaan öljyjen lopulliseen sertifiointiin asti. Sääntelyneuvoston myöntämä numeroitu vastaetiketti takaa sen, että alkuperänimityksellä suojatut öljyt täyttävät tavaraerittelyn vaatimukset.

4.5 Viljely- ja valmistusmenetelmä: Puut on istutettu riviin ja ne on tuettu puukehikoilla. Viljelytiheys on 60—125 puuta hehtaaria kohti, ja yhdessä puussa on keskimäärin kaksi tai kolme vartta. Yli 85 prosenttia oliiviviljelmistä sijaitsee kastelemattomalla maalla. Oliivia viljellään alueella perinteisin menetelmin, joiden tavoitteena on suojella ympäristöä. Vahingoittumattomat ja kypsät hedelmät kerätään suoraan puusta perinteisesti kopistelemalla, mekaanisesti ravistelemalla tai näiden kahden menetelmän yhdistelmällä. Hedelmät kuljetetaan puristamoihin aina pakkaamattomina perävaunuissa tai jäykissä pakkauslaatikoissa. Puristamon kapasiteetin on oltava oliivien päivittäisen enimmäismäärä käsittelyyn riittävä. Oliivit murskataan rekisteröidyissä puristamoissa enintään 48 tunnin kuluttua sadonkorjuusta. Murskaaminen tapahtuu yhtäjaksoisesti elintarviketeollisuudessa hyväksytystä kestävästä materiaalista valmistetuissa vasaramyllyissä. Oliivimassan lämpötilaa on valvottava jatkuvasti, jotta se ei ylitä missään vaiheessa 33 celsiusastetta. Ainoa sallittu lisäaine on asianmukaisesti hyväksytty elintarviketalkki, jota voidaan lisätä enintään 2,5 prosenttia. Vieraat ainesosat poistetaan öljystä lähinnä linkoamalla. Oliivimassan toisessa linkouksessa saatua öljyä (jäännösöljyä) ei voida sertifioida alkuperänimityksellä ”Poniente de Granada”. Dekantoimisessa (vaakatasossa oleva linko) lisätyn veden lämpötila ei saa ylittää 32 °C:ta. Pystyasennossa oleviin linkoihin lisättävän veden lämpötilan on oltava sellainen, että se estää vieraita aineita valumasta takaisin öljyyn. Öljyä dekantoidaan vähintään kuusi tuntia vaakatasossa olevassa lingossa ja 36 tuntia pystyasennossa olevassa lingossa. Ekstra-neitsytoliiviöljy varastoidaan kellareihin ruostumattomasta teräksestä valmistettuihin säiliöihin tai elintarvikkeille soveltuvalla aineella pinnoitettuihin terässäiliöihin. Öljy voidaan varastoida myös puristamoihin. Kaikkien säiliöiden on oltava täysin tiiviitä ja niissä on oltava kansi puhtauden takaamiseksi. Säiliön pohjan on oltava kalteva tai kartiomainen, ja siinä on oltava näytteenottomekanismi. Kellareissa ja varastoissa on oltava riittävä ilmastointi, jotta merkittävät lämpötilavaihtelut eivät muuta öljyjen ominaisuuksia. Alkuperänimityksellä suojattuja öljyjä voidaan kuljettaa pakkaamattomana vain tuotantoalueella. Jalostus- ja pullottamisalue on sama kuin tuotantoalue. Pullottajan on sovellettava alkuperänimityksellä suojattujen öljyjen jäljitettävyyttä koskevia järjestelmiä. Öljy pakataan astioihin, jotka takaavat elintarvikkeiden turvallisuuden eivätkä heikennä alkuperänimityksellä suojattujen öljyjen laatua tai mainetta.

4.6 Yhteys maantieteelliseen alkuperään: Öljyyn viitataan seudun historiallisissa lähteissä ensimmäisen kerran 1500- ja 1600-luvuilla oliivia perinteisesti viljelevissä kunnissa eli Lojassa, Montefríossa ja Illorassa. Historiallisista asiakirjoista käy ilmi, että öljymyllyjä alettiin säännellä tiukasti vuodesta 1586 alkaen, jolloin julkaistiin ”Ordenanzas Municipales de Molinos de aceites de la Ciudad de Loja” (Lojan kaupungin öljymyllyjä koskevat kunnallislait). Ne olivat voimassa aina 1700-luvulle asti (Scción Organo de Gobierno, apdo. Alcalde, libro 2, 1709, Lojan kunnankirjasto). Ensenadan markiisi kuvasi vuonna 1752 oliiviöljyalan merkitystä Montefríon kunnassa. Kansainvälinen oliivinviljelykomitea taas selvittää teoksessaan ”Enciclopedia Mundial del Olivo (1996)” Espanjan oliivilajikkeista kahta Montefríon alkuperäistä lajiketta eli Manzanilla de Montefrío- ja Chorreao de Montefrío -lajikkeita. Pascual Madoz (Diccionario Geográfico-Estadístico-Histórico de España, 1845) toteaa Illoran kunnan maaperän soveltuvan erinomaisesti oliivien viljelyyn. Hän mainitsee erityisesti Wellingtonin herttuan omistaman ”El Soto de Roma” -maatilan, jonka tiluksilla sijaitsi kuuluisa vuonna 1800 rakennettu ”Molino del Rey” (kuninkaanmylly). Maatalous-, kalastus- ja elintarvikeministeriö taas mainitsee teoksessaan ”Las Raíces del Aceite de Oliva (1984)”, että Lojan, Montefríon ja Illoran kunnissa tuotetaan Granadan provinssin parasta oliiviöljyä.

Tuotantoalueella on tyypillinen Välimeren ilmasto ja mannermainen, lämmin sää. Seutu sijaitsee kuitenkin Andalusian länsi- ja itäosan välissä, ja sen pinnanmuodostukseen vaikuttaa kahden vuoriston — pohjoisessa sijaitsevan Subbético-vuoriston ja etelässä sijaitsevan Penibético-vuoriston — välissä oleva suuri laakso (Geniljoen tasanko). Tämä on synnyttänyt alueelle mikroilmaston, jolle ovat tyypillisiä äärimmäiset mannermaiset lämpötilat. Talvet ovat pitkiä ja kylmiä, keväät pitkiä ja lämpimiä. Talven ja kesän väliset lämpötilat samoin kuin yö- ja päivälämpötilatkin vaihtelevat merkittävästi. Tällainen äärimmäisten lämpötilojen esiintyminen vaikuttaa oliivin lopulliseen kypsymiseen, koska se lisää oleiinihapon määrää sekä vaikuttaa tyydyttymättömien ja tyydyttyneiden rasvahappojen väliseen suhteeseen. Se vaikuttaa samalla myös oliivin sisältämien polyfenolien koostumukseen ja lisää niiden määrää.

Poniente de Granada -öljyjen pääasiallinen erityisominaisuus on, että ne ovat kuuden eri lajikkeen (Picual, Hojiblanca, Picudo, Lucio, Loaime ja Nevadillo de Alhama de Granada) sekoitus. Seudun maanviljelijät ovat viljelleet ammoisista ajoista lähtien eri oliivilajikkeita samalla maatilalla. Tämä parantaa toisaalta oliivipuiden pölyttymistä ja vähentää toisaalta oliivisadon vuosittaista vaihtelua, joka johtuu seudulle tyypillisestä sääolojen vuosittaisesta vaihtelusta.

4.7 Valvontaelin:

Nimi: Consejo Regulador de la denominación de origen «Poniente de Granada» Osoite: Plaza Pedro Afán de Ribera, no 1 ES-18270 Montefrío (Granada) Puhelin: (34) 958 33 68 79 Faksi: (34) 958 33 68 79

Valvontaelin täyttää standardin EN 45.011 vaatimukset.

4.8 Merkintä: Pulloissa on oltava merkintä: Alkuperänimitys ”Poniente de Granada”. Sääntelyneuvosto hyväksyy, numeroi ja myöntää etiketit.

4.9 Kansalliset vaatimukset:

— Joulukuun 2 päivänä 1970 annettu laki nro 25/1970: Estatuto de la viña, del vino y de los alcoholes (laki viinitarhoista, viinistä ja alkoholista).

— Maaliskuun 23 päivänä 1972 annettu asetus N:o 835/1972, jolla hyväksytään laki 25/1970 ja 25. päivänä tammikuuta 1994 annettu määräys, jossa täsmennetään Espanjan lainsäädännön ja asetuksen (ETY) N:o 2081/92 vastaavuus maataloustuotteiden ja elintarvikkeiden alkuperänimitysten ja maantieteellisten merkintöjen suojan alalla.

— Lokakuun 22 päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.